
RAPORT DE SPECIALITATE

privind aprobarea cererii de finanțare și a devizului general estimativ pentru obiectivul de investiție  „Construire pasarelă pietonală - zona Universitatea de Vest "Tunelul Luminii”

în vederea depunerii prin platforma digitală aferentă Programului Național de Investiții „Anghel Saligny”

Prin Ordonanţa de urgenţă nr. 95 din 03.09.2021 a Guvernului Romaniei privind aprobarea Programul Naţional de Investiţii „Anghel Saligny” în conformitate cu prevederile art.2 şi art. 4, alin.(1) litera d) din Ordinul Ministrului Dezvoltării, Lucrărilor publice şi Administraţiei nr. 1333 din 21.09.2021 pentru aprobarea Normelor metodologice pentru punerea în aplicare a prevederilor Ordonanţei de urgenţă nr. 95/2021 pentru aprobarea Programul Naţional de Investiţii „Anghel Saligny”, se pot realiza obiective de investiţii care constau în realizarea de construcţii noi sau lucrări de construire, reconstruire, consolidare, reparaţii, modernizare, modificare, extindere, reabilitare vizând poduri, podeţe, pasaje sau punţi pietonale, inclusiv pentru biciclete şi trotinete electrice.

Având în vedere Referatul de aprobare al proiectului de hotărâre al Primarului Municipiului Timișoara și fondurile nerambursabile disponibile prin Programului Național de Investitii „Anghel Saligny“, având termen de depunere 08.11.2021.
Facem următoarele precizări:
            Obiectul proiectului de hotărâre îl constituie aprobarea cererii de finanţare  şi a devizului general estimativ, anexă la cererea de finanţare pentru obiectivul de investiţie ,,Construire pasarelă pietonală – zona Universitatea de Vest „Tunelul Luminii” pentru includerea la  finanţare în cadrul Programului Naţional de Investiţii - Anghel Saligny.

 În vederea aplicării la Programului Naţional de Investiţii - Anghel Saligny, este necesară aprobarea în Consiliul Local a cererii de finanţare şi a devizului general estimativ, conform Normelor metodologice pentru punerea în aplicare a prevederilor Ordonantei de urgenta a Guvernului nr. 95/2021 pentru aprobarea Programului national de investitii „Anghel  Saligny“.

În cadrul devizului general estimativ au fost preluate valorile estimate în documetaţia tehnico-economică aprobată prin Hotărârea Consiliului Local nr.444/16.10.2020 privind aprobarea proiectului „Construire pasarelă pietonală –zona Universitatea de Vest Tunelul Luminii”  şi a cheltuielilor legate de proiect”, inclusiv indicatorii tehnico-economici.
Documentaţia tehnico-economică aferentă proiectului a fost pusă la dispoziţia Municipiului Timişoara cu titlu gratuit de către proiectantul Societatea DRUM PROIECTCONSULT S.R.L, conform adresei nr. 134/23.09.2020 înregistrată la Primaria Munincipiului Timmisoara cu nr. RE2020-1309/23.09.2020.


Obiectul acestei investiţii îl constitue îmbunătăţirea infrastructurii de transport prin realizarea infrastructurii necesare circulaţiei pietonale şi a cicliştilor in vederea parcurgerii mai facile a traseului pietonal dintre Bulevardului Vasile Pârvan şi centrul istoric al oraşului, prin realizarea unui pod destinat exclusiv circulaţiei pietonilor şi cicliştilor.

Scopul investiției îl reprezintă schimbarea accentului de la o mobilitate bazată pe utilizarea autoturismului la o mobilitate bazată pe încurajarea circulaţiei pietonale şi utilizarea bicicletei ca mijloc de deplasare. Prin extinderea unei reţele coerente de piste/trasee de biciclete, dar şi prin crearea/modernizarea unor trasee/spaţii pietonale sau predominant pietonale, confortabile pentru pietoni, se pot asigura condiţiile pentru realizarea unui transfer sustenabil al unei părţi din ponderea modală a utilizării autoturismelor personale (în creştere în România), către utilizarea bicicletei ca mijloc de deplasare şi a mersului pe jos. Prin realizarea acestei pasarele se vizează asigurarea unui spaţiu urban de calitate, prietenos şi dinamic, într-un mediu natural sănătos. În acest mod, se pot diminua semnificativ traficul rutier precum şi emisiile de echivalent CO2.

Având în vedere aceste considerente, Municipiul Timişoara îşi propune realizarea unei pasarele pietonale prevăzută cu piste pentru biciclete care va face legătura între Bulevardul Vasile Pârvan şi Parcul Rozelor.

Ţinând cont de cele mai sus exprimate, propunem spre aprobarea Consiliului Local al Municipiului Timişoara:
· aprobarea cererii de finanţare în vederea realizării obiectivului de investiții  „Construire pasarelă pietonală - zona Universitatea de Vest "Tunelul Luminii”,  prin accesarea fondurilor nerambursabile disponibile prin Programului Național de Investiții „Anghel Saligny”, conform formularului prevăzut în Ordinul MDLPA nr.1333/21.09.2021 și care va reprezenta Anexa nr. 1 la hotărâre;
· aprobarea devizului general estimativ pentru obiectivul de investiție: „Construire pasarelă pietonală – zona Universitatea de Vest Tunelul Luminii”, conform formularului prevăzut în Ordinul MDLPA nr.1333/21.09.2021 și care va reprezenta Anexa nr. 2 la hotărâre.
Luând în considerare prevederile legale expuse în prezentul raport, apreciem că Proiectul de hotărâre privind aprobarea cererii de finanțare și a devizului general estimativ pentru obiectivul de investiție  „Construire pasarelă pietonală - zona Universitatea de Vest "Tunelul Luminii” în vederea depunerii prin platforma digitală aferentă Programului Național de Investiții „Anghel Saligny”, îndeplinește condițiile tehnice pentru a fi supus dezbaterii și aprobării plenului consiliului local.

